**ZA OBJAVO 3. DECEMBRA 2024 OB 11.30H**

**Električna Ford Puma Gen-E je pripravljena na skok**

* Nova Puma Gen-E je popolnoma električna različica Fordovega priljubljenega in najbolje prodajanega avtomobila v Evropi; dopolnjuje izvedbo s hibridnim pogonom EcoBoost Hybrid in ljubiteljem Pume omogoča celovito izbiro pogonskih sklopov
* Električna Puma lahko s povsem napolnjeno baterijo brez vmesnega polnjenja prevozi do 376 km, polnjenje od 10 do 80 odstotkov kapacitete baterije pa s 100-kilovatno hitro polnilnico z enosmernim tokom traja približno 23 minut
* Uporabniki Pume obožujejo njen slog – Puma Gen-E mu dodaja edinstvene športne oblikovne elemente

**Köln, 3. decembra 2024** – Ford je danes razkril najnovejšo članico svoje družine električnih vozil – povsem električno Pumo Gen-E, s katero Fordov najbolje prodajani avtomobil v Evropi1 prvič omogoča vožnjo brez emisij.

Električna Puma Gen-E zabaven vozni značaj dopolnjuje z novo energijo in prinaša nov razvojni korak značilne zunanje oblike Pume, ki sodi med pomembne dejavnike izjemne priljubljenosti kompaktnega ‘crossoverja’ med kupci po vsej Evropi.

Nov električni pogonski sklop poskrbi za naelektreno poskočno vozno izkušnjo in zagotavlja izjemno učinkovito porabo energije: 13,1 kWh/100 km. Puma Gen-E lahko s povsem napolnjeno baterijo2 prevozi do 376 km, da se z lahkoto odpravite na daljša potovanja, do 523 km mestnega dosega2 pa pomeni več dni križarjenja po mestu brez vmesnega polnjenja.

Ob priklopu na hitro polnilnico za polnjenje od 10 do 80 odstotkov kapacitete baterije zadošča približno 23 minut,3 odličen pospešek od 0 do 100 km/h v 8,0 sekunde in hitrejši odziv krmiljenja pa zagotavljata električno esenco športne Pume ST.

Puma Gen-E zaradi kompaktnega električnega pogonskega sklopa vedno zaposlenim mestnim prebivalcem ali mladim družinam ponuja še učinkoviteje izkoriščen prostor. Pumin inovativni predal v prtljažniku MegaBox se je povečal na GigaBox, saj prinaša do 574 litrov4 prostora za prtljago z nameščenimi zadnjimi sedeži – več, kot lahko ponudijo nekateri večji SUV-ji. Ker spredaj ni bencinskega motorja, je na voljo 43-litrski sprednji prtljažnik,4 idealen za shranjevanje dodatne opreme, do katere imate preprost dostop tudi takrat, ko je (zadnji) prtljažni povsem napolnjen.

“Puma je zgodba o uspehu, ki navdušuje s športno obliko in voznimi lastnostmi v kombinaciji z edinstveno praktičnostjo in v svojem razredu vodilnim prostorom za shranjevanje v prtljažniku,” je povedal Jon Williams, generalni direktor Ford Blue in Model e v Evropi. “Puma Gen-E je naša najboljša Puma doslej in navdušuje z izjemno zabavno vozno izkušnjo v kombinaciji z neverjetno energetsko učinkovitim električnim pogonskim sklopom. Obenem novi, še večji GigaBox ponuja neprimerljivo veliko prostora za prtljago.”

Zunanja oblika odraža duha Pume zadnje generacije, dodani pa so posebni poudarki, zaradi katerih je še bolj prepoznavna in aerodinamična. Drzna oblika ‘ščita’ nadomešča običajno masko in poskrbi za svež obraz po navdihu električnega SUV-ja Ford Mustang Mach-E.5 Športni zadnji spojler in edinstvena zasnova platišč iz lahke zlitine še bolj poudarita električni slog in pomagata električni Pumi učinkoviteje zarezati skozi zrak za še večjo zmogljivost.

**Digitalna izkušnja za vedno povezane uporabnike**

V notranjosti se sveže in sodobno oblikovanje nadaljuje z dvema zaslonoma visoke ločljivosti, ki sta na dosegu voznikove roke, da ima vedno občutek nadzora. Fordov informativno-razvedrilni sistem SYNC 46 najnovejše generacije vključuje navigacijo, povezano z oblakom,7 s katero Puma Gen‑E z lahkoto premaguje mestni promet, brezžična vmesnika Apple CarPlay in Android Auto8 pa omogočata sinhronizacijo aplikacij in informacij med pametnimi telefoni in avtomobilom brez uporabe kablov. Asistentka Alexa Built-in9 voznikom omogoča uporabo glasovnih ukazov, s katerimi lahko ugotovijo, kdaj je odprta njihova najljubša restavracija, ali na nakupovalni seznam dodajo malenkosti, ki so se jih spomnili v zadnjem hipu.

Nova, dvignjena sredinska konzola zagotavlja priročen prostor za odlaganje osebnih predmetov, ki bi jih sicer iskali po žepih. Vzdolžni pomik naslona za roke poskrbi, da najdete najbolj udoben položaj na dolgem potovanju, na voljo pa je tudi brezžično polnjenje telefona,10 da je na koncu vožnje poln in pripravljen za uporabo.

Puma Gen-E olajša vožnjo tako v mestu kot zunaj njega. S poenostavljenim elektronskim menjalnikom za volanom je preklapljanje med vožnjo naprej, prostim tekom in vzvratno vožnjo tako preprosto, kot uporaba smernikov – za upravljanje uporabite konice prstov. Možnost izbire vožnje z eno stopalko omogoča še bolj priročno (oziroma ‘prinožno’) lovljenje ritma mestnega prometa ne glede na to, katerega od štirih voznih načinov ste izbrali.

Na voljo je inteligentni prilagodljivi tempomat s funkcijo ‘Stop & Go’ in usmerjanjem v sredino voznega pasu,11,12,13 ki uglajeno pospešuje in zavira za kar se da naraven občutek, in lahko s pomočjo sistema za pomoč pri uravnavanju hitrosti s predvidevanjem (Predictive Speed Assist)11 prilagodi potovalno hitrost ovinkom in krožiščem ter pri vključevanju na avtocesto ali zapuščanju le-te. V mestu lahko razpoložljivi sistem s kamerami za 360-stopinjski prostorski nadzor prikaže pogled iz ptičje perspektive za parkiranje v še tako nerodnih garažnih hišah.

Za doplačilo so na voljo dinamični matrični žarometi LED, ki s pomočjo tehnologije za dinamično usmerjanje svetlobnega snopa s predvidevanjem (Predictive Dynamic Bending Light) spremljajo dogajanje na cesti pred vami. Tako zagotovijo močnejšo osvetlitev tam, kjer je to najbolj potrebno, ter prilagajajo vzorec svetlobnega snopa za najboljši pregled pri vožnji skozi središče mesta ali na neosvetljeni avtocesti.

Puma Gen-E, ki jo izdelujejo v najsodobnejši tovarni združenega podjetja Ford Otosan Craiovi v Romuniji, vanjo pa vgrajujejo električne pogonske enote, ki jih izdelujejo v Fordovem obratu v Halewoodu v Veliki Britaniji, predstavlja še en korak pri Fordovem uvajanju električnih vozil. Trgovci bodo v kratkem začeli sprejemati naročila za Pumo Gen-E, dobave pa se bodo začele spomladi 2025.

# # #

1 Fordovi podatki o prodaji.

2 Doseg temelji na povsem napolnjeni bateriji modela Puma Gen-E. Ocenjeni doseg po svetovno usklajenem preskusnem postopku za lahka vozila (WLTP). Navedeni podatki so namenjeni za primerjave z drugimi vozili, testiranimi po enakih tehničnih postopkih. Dejanski doseg se lahko razlikuje glede na dejavnike, kot so temperatura, način vožnje, profil poti, vzdrževanje vozila ter starost in stanje litij-ionske baterije.

3 Čas polnjenja temelji na računalniških simulacijah proizvajalca. Stopnja polnjenja se zmanjšuje, ko je baterija skoraj povsem napolnjena. Glede na čase polnjenja v konicah in stanje napolnjenosti baterije se lahko individualni rezultati razlikujejo.

4 Zmogljivost za prevoz prtljage in natovarjanje je omejena z maso in porazdelitvijo mase.

5 Doseg do 600 km temelji na povsem napolnjeni bateriji modela Mustang Mach-E s podaljšanim dosegom. Ocenjeni doseg po svetovno usklajenem preskusnem postopku za lahka vozila (WLTP). Navedeni podatki so namenjeni za primerjave z drugimi vozili, testiranimi po enakih tehničnih postopkih. Dejanski doseg se lahko razlikuje glede na dejavnike, kot so temperatura, način vožnje, profil poti, vzdrževanje vozila ter starost in stanje litij-ionske baterije.

6 Ne dopustite motenj med vožnjo! Če je le možno, uporabite glasovno upravljanje in med vožnjo ne uporabljajte ročnih naprav. Ko je izbrana prestava za vožnjo, so lahko nekatere možnosti blokirane. Nekatere funkcije niso združljive z vsemi telefoni.

7 Povezane storitve in funkcije so odvisne od razpoložljivosti mobilnega omrežja in ustrezne naročnine. Signal 5G ni na voljo povsod. Zaradi razvoja tehnologij/mobilnih omrežij/ zmogljivosti vozil lahko pride do omejitve ali onemogočanja delovanja povezanih storitev. Dostopna točka Wi-Fi ni vključena v povezane storitve. Razpoložljivost dostopne točke Wi-Fi zahteva posebno naročnino.

8 Zahteva telefon z aktivno naročnino za prenos podatkov in združljivo programsko opremo. Sistem SYNC med uporabo ne upravlja izdelkov drugih proizvajalcev. Za funkcionalnost svojih izdelkov odgovarjajo izključno njihovi proizvajalci. Android Auto je blagovna znamka družbe Google LLC. Apple CarPlay je blagovna znamka družbe Apple Inc., registrirana v ZDA in drugih državah.

9 Za uporabo funkcije Alexa Built-in morajo vozniki z aplikacijo FordPass na pametnem telefonu ali prek nastavitev vozila aktivirati FordPass v svojem vozilu. Dostop do Alexe zahteva račun pri Amazonu, sistem SYNC 4 ali SYNC 4A, FordPass in brezplačne povezane storitve, aktivirane prek aplikacije FordPass (za podrobnosti glejte določila in pogoje FordPass). Morda bodo potrebni dodatni izdelki in nastavitve. Amazon, Alexa ter vsi povezani logotipi in oznake so blagovne znamke družbe Amazon.com, Inc. ali njenih podružnic.

10 Razpoložljivo brezžično polnjenje Qi morda ni združljivo z vsemi mobilnimi telefoni.

11 Funkcije za pomoč vozniku dopolnjujejo in ne nadomeščajo voznikove pozornosti, presoje in potrebe po upravljanju vozila. Prav tako niso nadomestek za varno vožnjo. Glede podrobnosti in omejitev glejte navodila za uporabo vozila.

12 Sistem za ohranjanje voznega pasu ne upravlja krmiljenja.

13 Če je zaustavitev daljša od treh sekund, mora voznik za nadaljnje delovanje sistema posredovati s pritiskom na gumb ‘RES’ ali stopalko za pospeševanje.

### **O družbi Ford Motor Company**

*Ford Motor Company (NYSE: F) je globalno podjetje s sedežem v Dearbornu v ameriški zvezni državi Michigan, ki si prizadeva pomagati graditi boljši svet, v katerem se lahko vsak človek svobodno giblje in uresničuje svoje sanje. Načrt družbe Ford+ za rast in ustvarjanje vrednosti združuje obstoječe prednosti, nove zmožnosti in stalne odnose s strankami, da bi obogatili izkušnje teh strank in poglobili njihovo zvestobo. Ford razvija, proizvaja in trži inovativne, nadvse priljubljene poltovornjake, športne terence, gospodarska in osebna vozila ter razkošne modele vozil Lincoln, vse to pa dopolnjuje s povezanimi storitvami. Podjetje je v ta namen ustanovilo tri na uporabnike osredotočene poslovne segmente: Ford Blue, ki razvija legendarna vozila z motorji z notranjim zgorevanjem in hibridna vozila, Ford Model e, ki orje ledino z razvojem revolucionarnih električnih vozil in vgrajene programske opreme za stalno navzoče digitalne izkušnje za vse stranke in Ford Pro, ki komercialnim strankam pomaga preoblikovati in razširiti svoja podjetja z vozili in storitvami, prilagojenimi njihovim zahtevam. Poleg tega si Ford prizadeva za rešitve na področju mobilnosti v okviru programa Ford Next in zagotavlja finančne storitve prek podjetja Ford Motor Credit Company. V družbi Ford je po vsem svetu zaposlenih približno 174.000 ljudi. Za več informacij o Fordu ter Fordovih izdelkih in storitvah obiščite spletno stran corporate.ford.com.*

|  |  |
| --- | --- |
| **Stik:** | Katja Hvala |
|  | Summit motors Ljubljana +3861 25 25 116katja.hvala@summitmotors.si |
|  |  |
|  |  |